红觜乌赋（以新飞羽未调为韵）
李子卿 (Tang)
殊方之乌兮。丹觜黑身。异性特立兮。既孝且仁。劲毳非日黔而得黑。快吻岂研朱而益新。不颉颃以干物。常翩翻而狎人。非越鸟之思归。羡海鸥之多机。谓富屋之堪止。谓芳枝而可依。其来也状衔花未下。其去也疑带火初飞。何必将雏。声已传于绿绮。如能反哺。游更狎于䌽衣。嗷嗷其音。泄泄其羽。常饮啄于轩砌。每栖翔于牖户。凌美翼之鹓雏。掩能言之鹦鹉。朝食芳饵。全忘攫肉之心。夜宿雕笼。何有啼城之苦。顾弱质而谁贵。诚主人之厚意。非九子之是思。仰三足而多愧。鸣跃既安。抟扶尚未。莺何德而迁乔。鹤何功而在位。稻粱已饱兮羽翼将调。霜台可宿兮云汉非遥。倘不使余尾之谯谯。余音之哓哓。为君一举凌丹霄。